Antonio stappie nader aan lewe buite hospitaalAntonio Hechter in die hospitaal. Foto: Verskaf Antonio Hechter, die matriekleerder van Hoërskool Zwartkop in Centurion wat dae lank aan ŉ ventilator gekoppel was nadat hy in ŉ ernstige motorfietsongeluk betrokke was, is nou nog ŉ stappie nader daaraan om sy lewe buite die hospitaal te hervat. Antonio (17) is Donderdagaand uit die hoësorgeenheid na ŉ ortopediese saal in die Kalafong-staatshospitaal oorgeplaas. “Vir die eerste keer in twee weke kon hy weer die son en wolke sien. Hy was baie dankbaar daarvoor,” sê Berna Seddon, ŉ Hoërskool Zwartkop-ouer wat as woordvoerder vir Antonio se familie optree. Dit is nog nie duidelik wanneer Antonio uit die hospitaal ontslaan word nie, maar dié dag is nou meer in die vooruitsig as vantevore. “Sy suurstofvlakke lyk goed en hy ontvang nie meer heeltyd suurstof nie. Hy moet net self longoefeninge doen.” Seddon sê Antonio is ook nou sterk genoeg om ŉ operasie te ondergaan om sy been te herstel wat ernstig in die ongeluk beskadig is, maar noodsaaklike toerusting in die operasieteater wat tydens die operasie gebruik moet word, is tans buite werking en dit is nie duidelik wanneer dit herstel gaan word nie. Sy sê die verwagting is dat hy Dinsdag geopereer sal word, maar dit is nie gewaarborg nie. “Sy versorging in die ortopediese saal is nie so goed soos dit was by die waakeenheid en hoërsorgeenheid nie. Hier is daar een suster vir elke ses pasiënte. Ons hoop en vertrou dit sal gou tot ŉ einde kom en dat Antonio ontslaan sal word na ŉ step down-fasiliteit om weer sterk te word.” Sy sê Antonio se mediese rekeninge is egter steeds ŉ bron van kommer vir die gesin aangesien die tienerseun nie ŉ mediese fonds het nie. “Ons kort nog heelwat geld om sy mediese rekeninge vir die eerste tien dae in die step down-fasiliteit te betaal wanneer hy ontslaan word. Ons is ongeveer 70% daar met die fonds wat dit sal moontlik maak dat hy tien dae lank daar aansterk waar hy elke dag twee fisioterapiesessies sal ontvang,” sê Seddon. Maroela Media het vroeër berig Antonio en ŉ gr. 10-leerder, ook van Hoërskool Zwartkop, was saam op ŉ motorfiets toe hulle op 8 Februarie omstreeks 22:00 in ŉ ongeluk op die Ou Johannesburg-pad betrokke was. Daar word beweer ŉ motor het ŉ U-draai in die middel van die pad gemaak en die motorfiets het die motor getref. Albei Antonio se arms en ŉ paar ribbebene is gebreek, en hy het erge beserings aan een been opgedoen. Hy het ook ŉ haarlynfraktuur in sy bekken. “Die familie is so dankbaar vir die ondersteuning wat hulle tot dusver ontvang het – die boodskappe, omgee en geldskenkings. Hulle is regtig oorweldig deur al die goedheid,” sê Seddon. Enigiemand wat tot Antonio se mediese sorg kan bydra, word versoek om Seddon te bel by 079 492 2916 of ŉ e-pos te stuur na [email protected] Lees alle vorige berigte oor Antonio Hechter op Maroela Media.